**Določitev stopnje DDV za hitre antigenske teste**

Pojasnilo FURS št. 4230-370/2022-1 z dne 29.12.2022

Zaradi več vprašanj davčnih zavezancev, ki se nanašajo na določitev stopnje DDV za hitre antigenske teste (HAG) po prenehanju veljavnosti ZIUPOPDVE, pojasnjujemo:

*Hitri antigenski testi za SARS-CoV se uvrščajo med diagnostične reagente iz tarifne oznake KN 3822 19 00 in se od 1. 1. 2023 dalje obdavčijo po nižji, 9,5-odstotni stopnji DDV.*

Hitri antigenski testi za SARS-CoV se od 1. 1. 2022 uvrščajo pod oznako KN 3822 19 00.

[Zakon o interventnih ukrepih za pomoč pri omilitvi posledic drugega vala epidemij – ZIUPOPDVE](http://www.pisrs.si/Pis.web/pregledPredpisa?id=ZAKO8304), ki določa oprostitev za dobave, pridobitve znotraj Evropske unije in uvoz in vitro diagnostičnih medicinskih pripomočkov za COVID-19 s pridobljenim certifikatom oziroma ustrezno oznako, preneha veljati s 1. 1. 2023.

Prvi odstavek 41. člena [Zakona o davku na dodano vrednost – ZDDV-1](http://www.pisrs.si/Pis.web/pregledPredpisa?id=ZAKO4701) določa, da se DDV obračunava in plačuje po splošni 22-odstotni stopnji od davčne osnove in je enaka za dobavo blaga in storitev. Nadalje je v drugem odstavku istega člena tega zakona navedeno, da se ne glede na prvi odstavek tega člena DDV obračunava in plačuje po nižji 9,5 % stopnji od davčne osnove za dobave blaga in storitev iz Priloge I, in po posebni nižji stopnji 5 % od davčne osnove za dobave blaga in storitev iz Priloge IV, ki sta obe prilogi tega zakona in njegov sestavni del.

V skladu s 3. točko Priloge I k ZDDV-1 se nižja DDV stopnja uporablja za zdravila, ki se uporabljajo za zdravljenje in preprečevanje bolezni v humani in veterinarski medicini, vključno z izdelki za nadzorovanje rojstev in z izdelki za higiensko zaščito.

[Pravilnik o izvajanju Zakona o davku na dodano vrednost – Pravilnik](http://www.pisrs.si/Pis.web/pregledPredpisa?id=PRAV7542) v prvi alineji prvega odstavka 49. člena določa, da se med zdravila, ki se uporabljajo za zdravljenje in preprečevanje bolezni v humani in veterinarski medicini, iz 3. točke Priloge I k ZDDV-1 med drugim uvrščajo tudi diagnostični reagenti iz tarifne oznake 3822 19 00 (SARS-CoV in drugi).

Iz navedenega izhaja, da se od 1. 1. 2023 dalje hitri antigenski testi SARS-CoV, ki se uvrščajo pod oznako KN 3822 19 00, obdavčijo po nižji, 9,5-odstotni stopnji DDV.